ພູໄຟລະເບີດຮ້າຍແຮງຂຶ້ນ ທີ່ອິນໂດເນເຊຍ
Mount Lokon ເທິງເກາະ​ຊູ​ລາ​ເວ​ສີ ໄດ້​ພົ່ນ​ຂີ້​ເຖົ່າ​ໄຟ ​ແລະ​ເສດ​ຫີນ​​ໄຟຂຶ້ນ​ສູ່​ອາກາດ​ ສູງ​ເຖິງ 3500 ​ແມັດ ໃນວັນອາທິດມື້ນີ້.
ພູໄຟແຫ່ງນຶ່ງໃນພາກກາງຂອງອິນໂດເນເຊຍ ທີ່ໄດ້ພົ່ນຂີ້ເຖົ່າໄຟພ້ອມທັງກ້ອນຫີນ ແລະຄວັນໄຟຂຶ້ນສູ່ທ້ອງຟ້າມາເວລານຶ່ງສັບປະດານັ້ນ ໄດ້ລະເບີດຂຶ້ນຢ່າງແຮງທີ່ສຸດ ໃນວັນອາທິດມື້ນີ້ ເຮັດໃຫ້ພວກຊາວບ້ານພາກັນແຕກຕື່ນ ແລ່ນກັບຄືນໄປຍັງບ່ອນ ພັກເຊົາສຸກເສີນ ພວກນັກຊ່ຽວຊານກ່ຽວກັບພູເຂົາໄຟ ກ່າວວ່າ ການລະເບີດຂອງພູໄຟ Mount Lokon ເທິງເກາະຊູລາເວສີ ໃນພາກເໜືອຂອງປະເທດ ໄດ້ສົ່ງຂີ້ເຖົ່າໄຟແລະເສດຫີນໄຟຂຶ້ນສູ່ ອາກາດສູງເຖິງ 3500 ແມັດ ແຕ່ບໍ່ມີລາຍງານວ່າ ມີຜູ້ໄດ້ຮັບບາດເຈັບ ການລະເບີດຂຶ້ນຫລາຍບັ້ນຂອງພູໄຟດັ່ງກ່າວໃນແລງວັນພະຫັດແລະເຊົ້າວັນສຸກຜ່ານມາ ນີ້ ໄດ້ເຮັດໃຫ້ແມ່ຍິງຄົນນຶ່ງເສຍຊີວິດຍ້ອນຫົວໃຈວາຍ ໃນຂະນະທີ່ນາງແລ່ນຫລົບໜີຈາກ ການລະເບີດຂອງພູໄຟນັ້ນ ຂົງເຂດດັ່ງກ່າວໄດ້ຢູ່ໃນທ່າຕຽມພ້ອມໃນລະດັບສູງສຸດມາຕັ້ງແຕ່ມື້ວັນຈັນຜ່ານມາ ເວລາ ທາງການອິນໂດເນເຊຍເລີ້ມອົບພະຍົບຊາວບ້ານອອກໄປຈາກເສ້ນທາງປິວຂອງຄວັນ ແລະຂີ້ເຖົ່າໄຟນັ້ນ ມາຮອດປັດຈຸບັນນີ້ ມີປະຊາຊົນປະມານ 2500 ຄົນໃນຈໍານວນຊາວ ບ້ານ 28 ພັນຄົນ ທີ່ອາໄສຢູ່ຕາມເຈີ້ຍພູທີ່ເປັນພື້ນທີ່ດິນອຸດົມສົມບູນນັ້ນ ໄດ້ຍົກຍ້າຍ ອອກຈາກຂົງເຂດນີ້ໄປແລ້ວ ພູໄຟ Mount Lokon ເປັນນຶ່ງໃນບັນດາພູເຂົາໄຟທີ່ລະເບີດຂຶ້ນຢ່າງແຂງແຮງທີ່ສຸດໃນ ອິນໂດເນເຊຍ ເທື່ອຫລ້າສຸດທີ່ພູໄຟນີ້ໄດ້ລະເບີດຂຶ້ນແມ່ນໃນປີ 1991 ຊຶ່ງໄດ້ເຮັດໃຫ້ ຄົນເດີນປ່າຊາວ Switzerland ຄົນນຶ່ງເສຍຊີວິດໄປ